2015 சென்னை புத்தக திருவிழாவில் தான் சோ.தர்மனின் “சூல்” நாவலைக் கண்டேன். கூகை மற்றும் தூர்வை நாவலின் வழி மட்டுமே அவரின் எழுத்து சார்ந்த பரிச்சயம் இருக்கிறது. அவ்விரண்டு நூல்கள் சார்ந்து யாரிடம் பேசும் பொழுதும் நூற்றாண்டின் கதைசொல்லியாகவே சோ.தர்மன் என்னுள் உருக்கொண்டிருந்தார். இதே மனநிலையில் தான் சூல் நாவலை அணுகத் துவங்கினேன். முன்னர் எழுதிய இரு நாவல்களைப் போல சூல் பெரிய அளவிலான ஒற்றைக்கதை அன்று. மாறாக கதைகளின் கோப்பு. மண்ணிலிருந்தும் மழையிலிருந்தும் மக்களின் நம்பிக்கைகளிலிருந்தும் உருவாகும் கதைகளின் கோப்பு. அந்த மக்களால் நிரம்பிய ஒரு ஊர் தன்னிலிருந்து வெளிக்கொணரும் கதைகளின் கோப்பு தான் சூல் நாவல்.